**Rezime**

**Naziv programa obuke**: Obuka za pružanje usluge pomoć u kući odraslim osobama s invaliditetom i starijima

**Autora, odnosno koautore programa obuke**: Jelena Šofranac, psihološkinja (u ime Crvenog krsta Crne Gore)

**Realizatora/e programa obuke**: Jelena Šofranac (stručna radnica, psihološkinja), Igor Jokanović (koordinator za prvu pomoć u Crvenom krstu Crne Gore), stručni radnici i saradnici u Crvenom krstu Crne Gore.

**Ciljevi programa obuke**

Cilj programa obuke je sticanje znanja i vještina potrebnih za rad sa starijim i odraslim osobama s invaliditetom (OSI) i realizaciju usluge pomoć u kući.

**Sadržinu programa obuke**

**I modul** obuhvata sticanje znanja o osnovnim pojmovima starosti, osoba s invaliditetom, demografskih trendova i različitih aspekata starenja (biološki, psihološki, sociološki). Govori se o potrebama starijih i odraslih osoba s invaliditetom, kao i o zakonskom okviru koji predviđa postojanja usluga podrške za život u zajednici kako bi se zadovoljile postojeće potrebe i omogućilo ljudima da dostojanstveno žive u svom prirodnom okruženju. Nakon toga preciznije se definiše usluga pomoć u kući, aktivnosti koje obuhvata, na koji način se realizuje u različitim opštinama širom Crne Gore. Tokom prezentacije ističu se odgovornosti saradnika u pogledu poštovanja etike, zaštite poslovne tajne, kao i ograničenja u radu. U nastavku I modula treneri se bave motivacijom učesnika obuke da pružaju podršku starijima i OSI. Detaljno se govori o faktorima koji mogu uticati na pad ili povećanje motivacije. Ovi faktori ujedno obuhvataju izazove u radu kroz navođenje primjera iz prakse. Cilj je provjeriti kako bi učesnici prevazišli poteškoće i održali motivaciju za rad. Sledeća tema je definisanje (ne)poželjnih osobina saradnika za pružanje usluge pomoć u kući. Tokom prvog modula učesnici će savladati vještine pisanja izvještaja o sprovedenim aktivnostima sa korisnicima usluge, kao i organizacije vremena i planiranja posjeta. Pošto rad sa velikim brojem ljudi i suočavanje sa teškim životnim pričama može dovesti do sindroma sagorijevanja, ovaj modul obuhvata i savjete za prevazilaženje profesionalnog stresa.

**II modul** se odnosi na sticanje znanja i vještina potrebnih za uspostavljanje odnosa topline, povjerenja i prihvatanja između saradnika tj. pružaoca usluge i korisnika. Učesnici će imati priliku da nauče osnove pružanja psiho-socijalne podrške, kao i adekvatne komunikacije sa starijima i OSI. Ova tema obuhvata i preporuke za komunikaciju sa osobama koje imaju oštećenja vida i sluha. Nakon uvoda, ovaj modul će biti posvećen aktivnom slušanju i vježbama koje su namijenjene upravo usvajanju vještina ove tehnike. Dobra komunikacija preduslov je za dobar odnos i smanjenje rizika od mogućih konfliktnih situacija. Učesnici će takođe dobiti savjete kako da prepoznaju rizične situacije i upravljaju njima na način da se pronađe rešenje problema. Jedan od segmenata II modula odnosi se na porodični sistem, razgovor o porodičnim odnosima, različitim strukturama porodice i načinima funkcionisanja njenih članova. Učesnici će dobiti savjete kako da se ophode prema članovima porodice i kada im oni mogu biti od pomoći u realizaciji usluge. Predviđena je i prezentacija o najčešćim mentalnim poteškoćama starijih osoba tj. o demenciji i depresiji, kako bi se učesnici osposobili da prepoznaju simptome navedenih poteškoća i upute na stručnu pomoć. Na samom kraju, II modul se bavi temom nasilja nad starijima, definišu se različiti oblici nasilja, šta sve obuhvataju, na osnovu čega ih prepoznati i kako reagovati u slučaju da postoji sumnja da neko od korisnika usluge trpi bilo koji vid nasilja.

**III modul** odnosi se na detaljnu razradu svih aktivnosti koje obuhvata usluga pomoć u kući. Učesnici će imati priliku da čuju kako u praksi izgleda izvođenje ovih aktivnosti, a isto će im biti demonstrirano kroz video prikaz, prikaz fotografija i studije slučaja. Dakle, teme III modula su: nabavka hrane, pomoć pri pripremi obroka i hranjenju; pomoć pri kretanju; pomoć pri održavanju lične higijene i higijene prostora; pomoć pri grijanju prostora; pomoć pri nabavci štampe i knjiga i plaćanju računa za električnu energiju, telefon, komunalije i sl; posredovanje u obezbjeđivanju različitih vrsta usluga za održavanje stana i uređaja za domaćinstvo; i nabavku ljekova i odvođenje na ljekarske preglede.

**IV modul** obuke ima za cilj sticanje znanja i vještina potrebnih za pružanje prve pomoći u slučaju nagle promjene zdravstvenog stanja korisnika ili povređivanja. Modul će obuhvatiti sledeće teme: pružanje prve pomoći prilikom naglo nastalih stanja ili oboljenja (srčani udar, moždani udar, asmatični napad, pad ili povećanje nivoa šećera u krvi itd); zaustavljanje krvarenja, saniranje manjih rana i ogrebotina; pružanje prve pomoći u slučaju lomova i uganuća; KPR u slučaju gubitka svijesti i prestanka disanja korisnika.

**Kompetencije koje će program obuke razvijati**

Nakon uspješno završenog programa obuke učesnici će:

* imati sposobnost da bolje razumiju promjene u procesu starenja kao probleme i potrebe sa kojima se suočavaju stariji ljudi i OSI. Na taj način će moći i da prepoznaju određene promjene u zdravstvenom stanju bilo fizičkom ili psihičkom;
* biti detaljno upoznati sa konceptom usluge pomoć u kući, svim aktivnostima koje obuhvata pravilima rada i odgovornostima;
* osposobljeni da adekvatno komuniciraju sa korisnicima i članovima porodica, sa posebnim akcentom na usvojenim vještinama aktivnog slušanja;
* biti sposobni da prepoznaju potencijalni konflikt i razriješe konfliktnu situaciju;
* biti sposobni da pruže prvu pomoć i reaguju u drugim kriznim situacijama poput nasilja.

**Ciljnu grupu lica kojima je obuka namijenjena**

Obuka je prvenstveno namijenjena saradnicima, ali i stručnim radnicima koji koordiniraju radom saradnika kod pružaoca navedene usluge.

**Oblast na koju se program obuke odnosi -** Oblast socijalne zaštite starijih lica.

**Uslove za uključivanje lica u obuku**

Obuku mogu pohađati učesnici koji zadovoljavaju sledeće uslove:

* IV1 nivo: kvalifikacija srednjeg opšteg i stručnog obrazovanja;
* Nezaposlena lica navedene kvalifikacije motivisanana za rad sa starijima i osobama s invaliditetom;
* Zaposleni saradnici kod pružaoca usluge pomoć u kući za odrasle osobe s invaliditetom i starije;
* Obuku mogu pohađati i stručni radnici (VII1 kvalifikacija visokog obrazovanja) koji koordiniraju radom saradnika.

**Krajnje korisnike**

Krajnji korisnici programa obuke odnosno usluge pomoć u kući su starije osobe (65+) i odrasle osobe s invaliditetom koje pravo na uslugu ostvaruju putem nadležnih centara za socijalni rad ili neposrednim ugovaranjem sa pružaocem usluge. Najčešće su u pitanju starije osobe koje imaju teškoće u samostalnom obavljanju svakodnevnih aktivnosti (usled starosti, invalidnosti ili bolesti), koje žive same ili sa još nekim od članova porodice kome je takođe potrebna podrška.

**Broj učesnika u grupi**

Idealan broj učesnika obuke je od 15 do 20. Obuka se može izvesti za minimalno 5 učesnika i maksimalno 30 učesnika.

**Dužinu trajanja programa obuke i dr.**

Ukupno trajanje obuke je 22 sata i 45 minuta (bez uračunatih pauza).